### Beslutning

Udvalget besluttede at de fremlagte principper danner grundlag for det videre arbejde.

### Sagsfremstilling

## Resume og sagens baggrund

På investeringsoversigten for 2025 er der afsat et beløb på i alt 7,3 mio. kr. til at renovere Svebølle Centertorv. Status og frigivelse af midler til planlægning blev behandlet på udvalgets møde i maj 2025. Potentialer og udfordringer omkring den fremtidige udformning er nu drøftet med interessenterne, og der er kommet mange ønsker til renoveringen. I denne sag skal udvalget beslutte rammerne for det videre arbejde.

## Indstillinger

Chefen for Vej, Ejendom og Affald indstiller, at udvalget beslutter principperne for det videre arbejde med renovering af [adresse].

## Behandling

Teknik- og Miljøudvalget.

## Sagsfremstilling

[adresse] udgør Svebølles handelscentrum og er dermed af stor værdi for bevaring og udvikling af Svebølle som handels- og bosætningsby. [adresse] består af en række bygninger samlet omkring en torvegade og et indre torv. Herfra udløber stiforbindelser til boligområder i nord, syd, øst og vest. Nord og syd for centret ligger parkeringsarealer.

I 2023 blev der etableret et nyt center for den udkørende pleje og sygeplejekonsultation nord for de eksisterende centerbygninger. Umiddelbart syd for centret ligger [adresse].

Alle udearealer omkring centret mangler vedligehold og understøtter med deres udtryk ikke umiddelbart [adresse] som byens vigtigste samlingssted med de funktioner og aktiviteter, som borgerne ønsker. Kommunalbestyrelsen har derfor afsat 7,3 mio. kr. til at renovere Svebølle Centertorv.

Inden projektering igangsættes, skal udvalget beslutte rammerne for det videre arbejde, herunder en forventningsafstemning omkring, hvordan det afsatte beløb skal prioriteres.

De planlægningsmæssige forudsætninger, forskellige udfordringer, borgernes ønsker og principskitser for renoveringen beskrives nærmere i Bilag 1. Herunder gives et resumé:

De planlægningsmæssige forudsætninger

* Spildevandsplanen indeholder en hensigt om at afvandingsforhold bør forbedres i forbindelse med nye belægningsarbejder. Dette kan for eksempel gøres, ved at der etableres flere bede og øget forsinkelse af regnvandet. Øget regnvandshåndtering vil imidlertid påvirke projektets omfang og økonomi.
* Området er udlagt som fælleskloakeret område. [adresse] har tilkendegivet en interesse for en fremtidig separatkloakering i området. Dette skal afklares yderligere.
* Interessenterne påpeger en udfordring med antallet af parkeringspladser, idet den udkørende pleje på visse tidspunkter optager alle offentlige parkeringspladser på nordsiden. Denne udfordring vil øges, når der etableres faste ladepunkter til den udkørende plejes biler. Faste ladepunkter er en forudsætning for at kunne arbejde hen imod målsætningen om 0-emission. Det forudsættes, at parkeringsudfordringen løses som et særskilt projekt i forbindelse med opsætning af ladepunkter.

Principper for renoveringen

Sammen med interessenterne er der udarbejdet en principskitse for renoveringen (se Bilag 1).

Administrationen anbefaler på den baggrund, at der arbejdes videre ud fra følgende principper:

*Overordnet planlægning*

* Der indtænkes et princip for, hvordan centrets butiksareal kan udbygges i fremtiden.
* Det indtænkes, hvor nye parkeringsarealer kan etableres i fremtiden, og hvilke relationer det kan give til udformningen af den forestående renovering.

*Infrastruktur*

* Ved renoveringen skabes der forbindelse mellem nordlig og sydlig parkeringsplads for at få en bedre udnyttelse.
* Der indtænkes gode adgangsforhold for fodgængere samt overdækket cykelparkering for at nudge til at udnytte Svebølles veludbyggede stisystem.
* Det undersøges, om ændret terrænafvikling kan give bedre adgangsforhold – særligt omkring trapper og ramper.

*Ophold og aktivitet*

* Der indtænkes forskellige muligheder og inventar til ophold, leg og events. Herunder beplantning, lys, stikudtag med mere.
* Vandstenen renoveres.
* Der arbejdes med at etablere et offentligt toilet - eventuelt via et samarbejde med ejeren af [adresse]
* Renovering af torvet ses som et sammenhængende projekt på tværs af matrikelskel. Det betyder, at de kommunale midler anvendes både på offentlige og private arealer.De to private arealer, som i dag er en integreret del af torvet, indgår i renoveringen for at skabe en sammenhængende helhed (tilhørende [adresse] og Brugsen). Det aftales med ejerne, hvordan kundevogne, udstilling, udeservering og andre funktioner bedst kan placeres for torvets samlede brug, uafhængigt af matrikelgrænser.
* Det planlægges, hvor en ny overdækning kan placeres på torvet. Udførelse af overdækningen kan blive afhængig af, at lokalrådet helt eller delvist kan søge fondsmidler hertil.

Økonomi

De afsatte midler forventes primært at række til arealet mellem bygningerne. Der forventes dog behov for at omlægge dele af parkeringspladsen i forbindelse med vandhåndtering. Det forventede omlagte areal ses på sidste side i Bilag 1. Der vil være udfordringer med at omlægge det angivne areal indenfor bevillingen. Det foreslås derfor, at nogle elementer udbydes som optioner (for eksempel toilet, vandsten, overdækning, legeelementer, samt merpris for at gå fra betonbelægning til tegl).

## Økonomiske konsekvenser

Ingen bevillingsmæssige konsekvenser.